b'\n_START_ARTICLE_\nSrd (glasbena skupina)\n_START_SECTION_\nZgodovina\n_START_PARAGRAPH_\nGoran Slekovec, gonilo Srda, je \xc5\xa1e pred njegovim nastankom ustanovil skupino Terrorfront, v sklopu nje pa izdal en EP, Terror Arise iz leta 2014. Terrorfront je kmalu zatem poniknil, septembra 2016 pa je bila na portal youtube nalo\xc5\xbeena pesem Kupa trpljenja, pod katero se je podpisal Slekovec, kot ime izvajalca pa je bil naveden Srd._NEWLINE_20. januarja 2017 je Srd na dan obele\xc5\xbeitve 15-letnice obstoja slovenske zalo\xc5\xbebe On Parole Productions izdal album Smrti sel. Vklju\xc4\x8duje sedem pesmi, \xc5\xa1tiri odpete v angle\xc5\xa1\xc4\x8dini in tri v sloven\xc5\xa1\xc4\x8dini. Prav slovenske pesmi, posebno priredba Gregor\xc4\x8di\xc4\x8deve So\xc4\x8di, so vzbudile pozornost \xc5\xa1ir\xc5\xa1e slovenske metal scene. Album je prejel zelo pozitivne odzive tako poslu\xc5\xa1alcev kot kritike, predvsem za slovenski trojec Kupa trpljenja, Smrti sel in So\xc4\x8di.\n_START_SECTION_\nIme skupine in zvrst\n_START_PARAGRAPH_\nIme skupine, Srd, ima, sode\xc4\x8d po citatu na zadnji strani zgo\xc5\xa1\xc4\x8denke Smrti sel, izvor v knjigi Razodetja: Tedaj sem iz sveti\xc5\xa1\xc4\x8da zasli\xc5\xa1al mo\xc4\x8dan glas, ki je sedmerim angelom dejal: "Pojdite in sedmero posod bo\xc5\xbejega srda izlijte na Zemljo"._NEWLINE_Po zalo\xc5\xbeni\xc5\xa1kem opisu skupina preigrava black\'n\'roll - zvrst ritmi\xc4\x8dnega black metala, a po mnenju nekaterih je ta izraz nekoliko ponesre\xc4\x8deno uporabljen. Srd je razvil svojevrsten glasbeni izraz, ki je posledica upo\xc5\xa1tevanja \xc5\xa1tevilnih black metal vplivov. Zvenijo zgodnje black metalsko v bolj\xc5\xa1i zvo\xc4\x8dni kvaliteti, a hkrati s po\xc4\x8dasnej\xc5\xa1imi, celo groove ritmi, ki ustvarjajo hladno in surovo atmosfero.'